กรณ์เชื่อหุ้นไทยมีโอกาสทะลุ1.7พันจุด
รมว.คลังเชื่อหุ้นไทยมีโอกาสพุ่งไปทะลุ 1,700 จุดได้ หลังปรับตัวดีต่อเนื่อง แต่ห่วงราคาน้ำมัน ปัญหาเศรษฐกิจจีนกระทบ
12 ม.ค. 2554

รมว.คลังเชื่อหุ้นไทยมีโอกาสพุ่งไปทะลุ 1,700 จุดได้ หลังปรับตัวดีต่อเนื่อง แต่ห่วงราคาน้ำมัน ปัญหาเศรษฐกิจจีนกระทบ
นายกรณ์ จาติกวณิช กล่าวเสวนา ไทยยังเข้มแข็งหุ้นไทยจะยังแรงแค่ไหนในปี 2554 โดยเชื่อว่าหุ้นไทยจะยังปรับได้ดีต่อเนื่อง มีโอกาสปรับตัวได้ไปถึง 1,754 จุดได้อย่างแน่นอน แต่ยังบอกเวลาไม่ได้ว่าเป็นเมื่อไหร่ โดยตลาดหุ้นไทยถือเป็นหนึ่งในสองตลาดในภูมิภาคเอเชีย ที่ดัชนียังไม่กลับไปจุดเดิมที่เคยสูงสุดก่อนวิกฤตต้มยำกุ้ง 
ที่ผ่านมาสองปี หุ้นปรับได้ดีจาก 300 จุดมาถึงพันกว่าจุดในปัจจุบัน หากการขยายตัวในอนาคตจะเพิ่มได้อีกสามร้อยจุดต่อปี ก็ไม่ใช่เรื่องยาก สามารถทำได้  เพราะผลประกอบการของบริษัทยังออกมาดี นอกจากนี้เศรษฐกิจก็ขยายตัวได้ดี  
อย่างไรก็ตามสิ่งที่ตลาดหุ้นน่าห่วงเรื่องปัจจัยเสี่ยงของจีน หากการขยายตัวลดลงเหลือ 6% จากที่ขยายตัวได้ 8-9% ก็จะส่งผลกระทบต่อเศรษฐกิจและตลาดหุ้นไทยแน่ ส่วนยุโรปไม่กระทบไทยแล้ว 
ส่วนมาตรการคุมเงินทุนไหลเข้าคงไม่ออกมากระทบตลาดหุ้นอย่างแน่นอน เนื่องจากขณะนี้ค่าเงินบาทอ่อนค่าลงมาอยู่ที่ 30 บาทกว่าแล้ว และตอนนี้เชื่อว่านักลงทุนเป็นห่วงราคาน้ำมันมากกว่า เพราะถ้าเงินบาทอ่อนจะมีผลกระทบต่อเศรษฐกิจ 
ด้านดอกเบี้ยที่ปรับขึ้น 0.25% นายกรณ์ ระบุว่า เป็นการส่งสัญญาณชัดเจนว่าธนาคารแห่งประเทศไทยเป็นห่วงเงินเฟ้อ ประเทศไหนที่ล้าหลังในการปรับดอกเบี้ยก็ทำให้เกิดปัญหาได้ 
"แนวโน้มดอกเบี้ยไทยยังปรับขึ้นได้อีก เมื่อเทียบกับเงินเฟ้อแล้วดอกเบี้ยยังต่ำกว่า ถ้ามีการปรับขึ้นจะไม่กระทบกับต้นทุนผู้ประกอบการมาก"รมว.คลังระบุ